## PRM: Sametingsrådet med klar beskjed: - Vi lider under manglende kunnskap i skolene

**Sametingsrådet løfter spørsmål om kvalitet i skolene til Sametingets plenum i mars. Plenumssaken peker på store strukturelle utfordringer i kvalitetssystemet med blant annet nasjonale prøver og elevundersøkelser som ikke viser samiske elevers faglig og sosiale utvikling.**

* Vi vet lite samiske elevers lese - og skriveutvikling, og heller ikke hvordan de trives på skolen. Jeg frykter at frafall på 30% fra samiskfagene er et tegn på et større problem, sier sametingsråd Mikkel Eskil Mikkelsen (NSR).

Mikkelsen er bekymret over at generelle nasjonale kvalitetsutviklingstiltak ikke omfatter samiske elevers skoletilbud godt nok. Når vi ikke vet noe om samiske elevers lese- og skriveutvikling eller sosiale trivsel, så har vi i realiteten svekket mulighet til å utvikle samiskopplæringen.

Kvalitetsvurderingssystemet som blant annet består av nasjonale prøver, elevundersøkelser og kartleggingsprøver blir ofte debattert nasjonalt. Samiske elever har et annet utgangspunkt enn ikke-samiske elever. Forutsetningene for utvikling er betydelige annerledes.

Det er stor mangel på tilgangen på samiske læremidler slik som digitale læremidler og trykte tekster. Mye av opplæringen i samisk skjer i stor grad gjennom fjernundervisning. Utfordringene er manglende hospiteringsordninger, oppstykket opplæring, lærermangler og ufaglærte lærere, mener rådsmedlem Mikkelsen.

I dag er det få samiske elever som gjennomfører nasjonale prøver og eksamener. Dette gir et dårligere kvantitativt kunnskapsgrunnlag om samiske elever, og personvernet blir heller ikke godt nok ivaretatt.

* Det viktigste arbeidet fremover er å finne gode løsninger på disse utfordringene, som å gjøre aktuelle tall og data tilgjengelig for bruk i kvalitetsutvikling, sier Mikkelsen.

Nå skal et partssammensatt utvalg gjennomgå kvalitetsarbeidet de neste årene. Mikkelsen er klar på at samiske elevers sosiale og faglige trivsel på skolene skal være sentrale i arbeidet, og har foreslått samiske representanter til utvalget.

* Mitt mål er styrke kvalitetsutviklingen de neste årene. Det er viktig å kartlegge omfanget av mobbing av samisk elever, samt å måle kvaliteten på samiskopplæringen.